മുഖ്യമന്ത്രിയെ അപായപ്പെടുത്തുമെന്ന് പറഞ്ഞ് ഫോണില് ഭീഷണിപ്പെടുത്തിയ ആള് പിടിയില് തിരുവനന്തപുരം: മുഖ്യമന്ത്രിയെ അപായപ്പെടുത്തുമെന്ന് ഭീഷണി സന്ദേശമയച്ചയാള് പിടിയില്. തിരുവഞ്ചൂര് സ്വദേശി അനി എന്നയാളാണ് പിടിയിലായത്. കോട്ടയത്ത് നിന്നും എറണാകുളത്തേക്കുള്ള യാത്രയ്ക്കിടെ തപ്പുണിത്തുറയില് വെച്ചായിരുന്നു ഇയാളെ അറസ്റ്റ് ചെയ്തത്. തന്റെ സുഹൃത്തിന് പോലീസ് മര്ദനമേറ്റെന്നും മര്ദിച്ച പോലീസുകാര്ക്കെതിരെ നടപടി ഉണ്ടായില്ലെങ്കില് മുഖ്യമന്ത്രിയെ കൈകാര്യം ചെയ്യുമെന്നായിരുന്നു അനിയുടെ സന്ദേശം. തുടര്ന്ന് നടത്തിയ അന്വേഷണത്തിലാണ് പോലീസ് ഇയാളെ പിടികൂടിയത്.കൂടാതെ ക്ലിഫ് ഹൗസിലടക്കം പ്രധാന കേന്ദ്രങ്ങളില് ബോംബ് വെച്ചിട്ടുണ്ട് എന്ന സന്ദേശമയച്ച ഒരാളെ പോലീസ് കസ്റ്റഡിയിലെടുത്തു. മൂന്ന് ദിവസം മുമ്ബായിരുന്നു ഇത്തരത്തില് ഒരു ഭീഷണി സന്ദേശം എത്തിയത്. ഇതുമായി ബന്ധപ്പെട്ട് നടത്തിയ അന്വേഷണത്തിലാണ് ഒരാളെ കസ്റ്റഡിയിലെടുത്തത്. പ്രേം രാജ് എന്നയാളെയാണ് കസ്റ്റഡിയിലെടുത്തത്.സേലത്ത് നിന്ന് തമിഴ്നാട് പോലീസാണ് ഇയാളെ പിടികൂടിയത്.. ബിസിനസ് തകര്ന്ന് മാനസിക സംഘര്ഷത്തിനടിമപ്പെട്ടയാളാണ് ഇയാളെന്നാണ് പോലീസ് പറയുന്നത്.